**Ministru kabineta noteikumu projekta „Grozījumi Ministru kabineta 2014. gada 5.augusta noteikumos Nr. 443 „Noteikumi par valsts palīdzību dzīvojamās telpas iegādei vai būvniecībai”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2014. gada 5. augusta noteikumos Nr. 443 „Noteikumi par valsts palīdzību dzīvojamās telpas iegādei vai būvniecībai” (turpmāk – Projekts) izstrādāts saskaņā ar likuma “Par palīdzību dzīvokļa jautājumu risināšanā” 27.1 panta pirmo daļu un Attīstības finanšu institūcijas likuma 12. panta ceturto daļu.Projekts izstrādāts, lai novērstu problēmsituācijas, kas konstatētas noteikumu piemērošanā praksē. Līdz ar to nepieciešams papildināt un izteikt jaunā redakcijā atsevišķus noteikumu punktus. Kā arī 2017. gada 26. aprīlī stājās spēkā grozījumi likumā “Par palīdzību dzīvokļa jautājumu risināšanā” (turpmāk – likums), izslēdzot vārdu “galvojums” ar mērķi palīdzības veidu noteikt Ministru kabineta 2014. gada 5. augusta noteikumos Nr. 443 “Noteikumi par valsts palīdzību dzīvojamās telpas iegādei vai būvniecībai” (turpmāk – noteikumi). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ņemot vērā, ka 2017. gada 26. aprīlī stājās spēkā grozījumi likumā, nepieciešams līdz ar projekta 4. punktu noteikt palīdzības veidu, kas ir garantija Attīstības finanšu institūcijas likuma izpratnē. Attiecīgi noteikumos nepieciešams vārdu “galvojums” aizstāt ar vārdu “garantija”, nosakot, ka mājokļu galvojumi, ko akciju sabiedrība “Attīstības finanšu institūcija “Altum”” sniedz saskaņā ar noteikumiem ir uzskatāmi par finanšu instrumentu – garantijām.Papildus norādāms, ka atbilstoši Ministru kabineta 2014. gada 29. jūlija sēdē (prot. Nr. 41, 32.§) lemtajam („Informatīvais ziņojums „Par vienotās attīstības finanšu institūcijas izveides gaitu” un rīkojuma projekts „Par valsts akciju sabiedrības „Latvijas Attīstības finanšu institūcija Altum”, sabiedrības ar ierobežotu atbildību „Latvijas Garantiju aģentūra” un valsts akciju sabiedrības „Lauku attīstības fonds” akciju un kapitāla daļu ieguldīšanu akciju sabiedrības „Attīstības finanšu institūcija” pamatkapitālā”) tika atbalstīta akciju sabiedrības „Attīstības finanšu institūcija” (turpmāk – AFI), sabiedrības „Altum”, valsts akciju sabiedrības „Lauku attīstības fonds” (turpmāk - Fonds) un sabiedrības ar ierobežotu atbildību “Latvijas Garantiju aģentūra” (turpmāk- Aģentūra) reorganizācija, veicot kapitālsabiedrību apvienošanu, sabiedrību „Altum”, Fondu un Aģentūru pievienojot AFI. Ar Ministru kabineta 2014. gada 6. augusta rīkojuma Nr. 409 „Par valsts akciju sabiedrības „Latvijas Attīstības finanšu institūcija Altum”, sabiedrības ar ierobežotu atbildību „Latvijas Garantiju aģentūra” un valsts akciju sabiedrības „Lauku attīstības fonds” akciju un kapitāla daļu ieguldīšanu akciju sabiedrības „Attīstības finanšu institūcija” pamatkapitālā” 1.1. apakšpunktu Finanšu ministrijai kā sabiedrības „Altum” kapitāla daļu turētājai, Zemkopības ministrijai kā Fonda kapitāla daļu turētājai un Ekonomikas ministrijai kā Aģentūras kapitāla daļu turētājai tika uzdots līdz 2014. gada 15. augustam ieguldīt sabiedrības „Altum” akcijas, Fonda akcijas un Aģentūras kapitāla daļas AFI pamatkapitālā. Savukārt atbilstoši šī rīkojuma 1.2. apakšpunktam Finanšu ministrijai kā AFI kapitāla daļu turētājai jānodrošina AFI pamatkapitāla palielināšana ar mantisko ieguldījumu, t.i., atbilstoši sabiedrības „Altum”, Fonda un Aģentūras akciju un kapitāla daļu novērtējumam. Izpildot Rīkojumu Nr. 409, sabiedrības „Altum”, Fonda un Aģentūras kapitāla daļas tika ieguldītas AFI pamatkapitālā un AFI ieguva īpašuma tiesības uz minēto kapitālsabiedrību kapitāla daļām (akcijām). Komerclikuma 335. panta piektajā daļā ir noteikts, ka apvienošanas gadījumā pievienojamās sabiedrības tiesības un saistības pāriet iegūstošajai sabiedrībai. Komerclikuma 335. panta piektā daļa paredz saistību un tiesību pārejas principu.Lai nodrošinātu AFI darbību pēc kapitālsabiedrību valsts akciju sabiedrības “Latvijas Attīstības finanšu institūcija Altum”, sabiedrības ar ierobežotu atbildību “Latvijas Garantiju aģentūra”, valsts akciju sabiedrības “Lauku attīstības fonds” un akciju sabiedrības “Attīstības finanšu institūcija” reorganizācijas pabeigšanas, ir izstrādāts Attīstības finanšu institūcijas likums. Saskaņā ar Attīstības finanšu institūcijas likuma 4. panta trešo daļu, Ministru kabinets apstiprina Attīstības finanšu institūcijas statūtus. 2015. gada 9. aprīlī stājās spēkā Ministru kabineta rīkojums Nr.180 „Par akciju sabiedrības „Attīstības finanšu institūcija Altum” statūtu apstiprināšanu”, tādējādi apstiprinot jauno institūcijas, kas izsniedz un administrē garantiju, nosaukumu - akciju sabiedrība „Attīstības finanšu institūcija Altum”.  Ievērojot visu iepriekšminēto, garantētāja pienākumus turpinās pildīt akciju sabiedrība „Attīstības finanšu institūcija Altum”, kas ir sabiedrības „Altum” visu saistību un tiesību pārņēmēja.Šobrīd atbilstoši likumā „Par palīdzību dzīvokļa jautājumu risināšanā” noteiktajiem principam gandrīz visiem likumā ietvertajiem palīdzības veidiem viens no galvenajiem kritērijiem palīdzības saņemšanai ir deklarēšanās princips. Izņēmums iepriekš minētajam principam ir noteikts likuma 14. panta pirmās daļās 4. un 5.pantā, kā arī 25.2 pantā, proti deklarēšanās princips neattiecas uz dzīvojamās telpas izīrēšanu repatriantiem, politiski represētām personām un personām, kuras pēc soda izciešanas atbrīvotas no ieslodzījuma vietas, kā arī uz dzīvokļa pabalsta piešķiršanu bērnam bārenim un bērnam, kurš palicis bez vecāku gādības. Ievērojot minēto, atbilstoši šobrīd spēkā esošajam normatīvajam regulējumam, lai persona varētu saņemt likuma „Par palīdzību dzīvokļa jautājumu risināšanā” 3. pantā minēto palīdzības veidu - palīdzība dzīvojamās telpas iegādei vai būvniecībai, viens no kritērijiem, kuram ir jāatbilst – personai ir jābūt deklarētai Latvijas Republikā. Atbilstoši Dzīvesvietas deklarēšanas likuma 6.panta pirmajai daļai, pienākums deklarēt dzīvesvietu ir:1) Latvijas pilsonim;2) nepilsonim;3) Eiropas Savienības dalībvalsts, Eiropas Ekonomikas zonas valsts un Šveices Konfederācijas pilsonim un viņa ģimenes locekļiem, kuri ir saņēmuši Latvijas Republikā izdotu reģistrācijas apliecību vai pastāvīgās uzturēšanās apliecību;4) ārzemniekam, kurš ir saņēmis Latvijas Republikā izdotu uzturēšanās atļauju;5) bezvalstniekam, kurš ir saņēmis Latvijas Republikā izdotu uzturēšanās atļauju.Attiecīgi noteikumi nosaka, ka viens no dokumentiem, kas ir pievienojams pieteikumam mājokļu atbalsta programmai, ir izziņa par aizņēmēja dzīvesvietas deklarāciju. No minētā izriet, ka trešo valstu pilsoņi, kuri iegādājas nekustamo īpašumu Latvijā, taču neatbilst nevienam no Dzīvesvietas deklarēšanas likumā noteiktajiem kritērijiem, kā rezultātā nav deklarējušies Latvijas teritorijā, nevar izmantot mājokļu atbalsta programmu nekustamā īpašuma iegādei vai būvniecībai, jo neatbilst personu kategorijai, kas ir tiesīga saņemt palīdzību atbilstoši normatīvajam regulējumam.Vienlaikus, līdz ar grozījumiem projekta 4. punktā, nepieciešams nodrošināt, ka valsts atbalsts mājokļa iegādē, **kas tiek finansēts no valsts budžeta līdzekļiem**, tiks sniegts ar mērķis uzlabot demogrāfisko situāciju valstī un ģimeņu drošumspēju, kā rezultātā papildus šobrīd noteiktajam deklarēšanās principam nepieciešams noteikt papildus kritērijus palīdzības saņemšanai ar mērķi panākt, ka palīdzību mājokļu atbalsta programmas ietvaros varēs saņemt personas, kuras ir:* Latvijas pilsoņi;
* Latvijas nepilsoņi;
* Eiropas Savienības dalībvalsts, Eiropas Ekonomikas zonas valsts un Šveices Konfederācijas pilsoņi;
* bezvalstnieki, kuri ir saņēmuši Latvijas Republikā izdotu uzturēšanās atļauju.

Papildus norādāms, ka **1954.gada 28.septembra Konvencijas par bezvalstnieka statusu** 23.pantā ir noteikts, ka līgumslēdzējas valstis nodrošina bezvalstniekiem, kas likumīgi uzturas to teritorijā, tādus pašus atvieglojumus un palīdzību, kā saviem pilsoņiem. Attiecīgi garantija mājokļu atbalsta programmas ietvaros, ievērojot saistības, kuras ir uzņēmusies tostarp Latvijas Republika, varēs tikt piešķirta arī bezvalstniekiem, kuri ir saņēmuši Latvijas Republikā izdotu uzturēšanās atļauju.Ievērojot mājokļu atbalsta programmas mērķi – proti atbalstīt ģimenes ar bērniem, plānots, ka atbalstu mājokļu atbalsta programmas ietvaros varēs saņemt arī gadījumā, ja aizņēmējs nav Latvijas pilsonis, nepilsonis vai Eiropas Savienības dalībvalsts, Eiropas Ekonomikas zonas valsts un Šveices Konfederācijas pilsonis, kurš ir saņēmis Latvijas Republikā izdotu reģistrācijas apliecību vai pastāvīgās uzturēšanās apliecību, kā arī bezvalstnieks, kurš ir saņēmis Latvijas Republikā izdotu uzturēšanās atļauju, taču iepriekš minētajam nosacījumam atbilst aizņēmēja nepilngadīgais bērns/nepilngadīgie bērni.Papildus norādāms, ka pamatojoties uz akciju sabiedrības „Attīstības finanšu institūcija Altum” sniegtajiem datiem, no pavisam kopā piešķirtiem 4800 galvojumiem mājokļu atbalsta programmas ietvaros, 52 atbalsta saņēmēji ir personas, kuras ir saņēmušas Latvijas Republikā izdotu uzturēšanās atļauju. No iepriekš minētajām 52 personām 34 personām laulātais vai bērni ir Latvijas pilsoņi. Attiecīgi tikai 18 gadījumos, kas sastāda 0,4% no visu galvojumu saņēmēju loka, gan aizņēmējs, gan aizņēmēja nepilngadīgie bērni un laulātie, kas ir saņēmuši atbalstu mājokļu atbalsta programmas ietvaros, ir ārvalstnieki, kas saņēmuši Latvijas Republikā izdotu uzturēšanās atļauju. Bezvalstnieki, kuri ir saņēmuši Latvijas Republikā izdotu uzturēšanās atļauju, garantijas saņēmēju lokā nav.Vienlaikus norādāms, ka, pamatojoties uz Pilsonības un migrācijas lietu pārvaldes sniegtajiem datiem uz 2017.gada 1.janvāri Latvijā personas, kam Latvijā piešķirts bezvalstnieka statuss ir 176, no tām 7 nepilngadīgi bērni.Ņemot vērā minēto, 4. punktu nepieciešams papildināt ar 4.1.1 un 4.1.2 apakšpunktiem, nosakot ka garantijas pieteikumam pievieno:* Latvijas pilsoņa, nepilsoņa, personas, kurai Latvijā piešķirts bezvalstnieka statuss, Eiropas Savienības dalībvalsts, Eiropas Ekonomikas zonas valsts vai Šveices Konfederācijas pilsoņa Latvijā izdota personu apliecinoša dokumenta kopiju;
* Nepilngadīga bērna, kurš ir Latvijas pilsonis, nepilsonis, kuram Latvijā piešķirts bezvalstnieka statuss, Eiropas Savienības dalībvalsts, Eiropas Ekonomikas zonas valsts vai Šveices Konfederācijas pilsonis Latvijā izdota personu apliecinoša dokumenta kopiju vai cita dokumenta, kas apliecina bērna tiesisko statusu Latvijā, kopiju, ja no šo noteikumu 4.2. apakšpunktā iesniedzamajiem dokumentiem neizriet, ka nepilngadīgs bērns ir Latvijas pilsonis, nepilsonis, Eiropas Savienības dalībvalsts, Eiropas Ekonomikas zonas valsts vai Šveices Konfederācijas pilsonis.

Lai sasniegtu programmas mērķi un nodrošinātu vienlīdzīgu valsts atbalstu ģimenēm ar bērniem, neatkarīgi no tā, kādu aizdevēja piedāvājumu atbilstoši Patērētāju tiesību aizsardzības likuma 8.1 panta piektajai daļai aizņēmējs izvēlējies, nepieciešams papildināt noteikumus ar 12.3 punktu, proti, ka garantētājs izmaksā garantiju arī  tad, ja aizņēmējs izvēlējies aizdevēja piedāvājumu, kas paredz, ka  nekustamais īpašums, kura  iegādei ņemts aizdevums, kalpo par pietiekamu nodrošinājumu tam, lai saistības pret aizdevēju varētu dzēst pilnā apjomā.  Garantijas programmas mērķis ir atvieglot ģimenēm ar bērniem aizdevumu saņemšanu, samazinot  pirmo iemaksu apmēru aizdevumam mājokļa iegādei vai būvniecībai. 2015. gada 1. martā stājās spēkā grozījumi Patērētāju tiesību aizsardzības likumā (likums papildināts ar  8.1 panta piekto daļu), kas nosaka aizdevējam pienākumu piedāvāt aizņēmējiem izvēlei vismaz divus atšķirīgus kredīta līguma noteikumus, no kuriem viens paredz, ka nekustamais īpašums, kura iegādei tiek ņemts kredīts, kalpo par pietiekamu nodrošinājumu tam, lai saistības pret kredīta devēju varētu tikt dzēstas pilnā apjomā. Tā kā, noteikumu sākotnējā versijā netika atrunāta garantiju izsniegšanas kārtība, nepieciešams papildināt noteikumus ar punktiem, kas paredz, ka:1) Maksimālā garantijas summa tiek fiksēta garantijas gadījuma iestāšanās dienā. 2) Izmaksājamā garantijas summa tiek maksāta, ņemot vērā ienākumus no nodrošinājuma realizācijas, kā arī citus saņemtos maksājumus, kas novirzāmi aizdevuma dzēšanai. Vienlaikus netiek mainīts princips, ka garantija samazinās proporcionāli atmaksātajai aizdevuma pamatsummai (Noteikumu 12.punkts), kā rezultātā garantija sedz aizdevēja neatgūto pamatsummu garantijas summas ietvaros.3) Garantētājs izmaksā izmaksājamo garantijas summu arī  tad, ja aizņēmējs izvēlējies aizdevēja piedāvājumu, kas paredz, ka  nekustamais īpašums, kura  iegādei ņemts aizdevums, kalpo par pietiekamu nodrošinājumu tam, lai saistības pret aizdevēju  varētu dzēst pilnā apjomā.Garantijas gadījuma iestāšanās diena šo noteikumu izpratnē ir diena, kad aizdevējs ir nosūtījis paziņojumu aizņēmējam par nekavējošu no aizdevuma līguma izrietošo saistību izpildi pilnā apmērā vai aizdevuma līguma izbeigšanu, vai ar tiesas spriedumu pasludināts aizņēmēja maksātnespējas process.Vienlaikus nepieciešams pagarināt pārskata par izsniegtajām garantijām iesniegšanas termiņu no 25 līdz 45 dienām pēc iepriekšējā ceturkšņa beigām. Pārskatu iesniegšanas termiņa pagarinājums nepieciešams, jo ir panākta vienošanās ar Latvijas Banku par iespēju sagatavot aizdevēju ceturkšņa pārskatus, kā arī akciju sabiedrībai “Latvijas Attīstības finanšu institūcija “Altum”” nepieciešams laiks no kredītiestādēm saņemto datu apstrādei, pārbaudei  un apkopošanai, kas tādējādi pagarinās kopējo šo atskaišu sagatavošanas laiku, kas akciju sabiedrībai “Latvijas Attīstības finanšu institūcija “Altum”” nepieciešams apkopotā pārskata sagatavošanai. |
| 3. | Projekta izstrādē iesaistītās institūcijas | Projekta izstrādē piedalījās akciju sabiedrība “Attīstības finanšu institūcija “Altum””. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ģimenes ar bērniem. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par Projekta izstrādāšanu ievietota Ekonomikas ministrijas interneta vietnē.  |
| 2. | Sabiedrības līdzdalība projekta izstrādē | Sabiedrības līdzdalība nodrošināta, publicējot noteikumu projektu Ekonomikas ministrijas mājas lapā. |
| 3. | Sabiedrības līdzdalības rezultāti | Sabiedrība nav izteikusi priekšlikumus vai iebildumus par noteikumu projektu. |
| 4. | Cita informācija | Nav. |

*Anotācijas III, IV, V un VII sadaļa – projekts šo jomu neskar.*

Ministru prezidenta biedrs,

ekonomikas ministrs A. Ašeradens

Vīza:

Valsts sekretārs J.Stinka

28.07.2017 10:04

1848

Vītola, 67013031

Dace.Vitola@em.gov.lv

Ozoliņa, 67013030

Patricija.Ozolina@em.gov.lv